Vicent Cucarella Ramon: “*Refiguring the Female Gothic and the African American Jeremiad Literary Tradition in Hannah Crafts’s* The Bondwoman’s Narrative”. Direcció del TFM: Carme Manuel i Mª José Coperías (Filologia Anglesa).

**Resum del TFM**

Al bell mig d’una nova onada d’interés en les narracions d’esclaus, el meu TFM se centra en l’anàlisi de *The Bondwoman’s Narrative* de Hannah Crafts, primera novel·la publicada per una esclava afroamericana fugitiva i, més específicament, en els motius gòtics i religiosos que impel·leixen la història i serveixen com a eines adients per exposar una abrandada crítica a una societat incapaç d’estar a l’alçada dels seus ideals civils. Crafts utilitza el gòtic per tal de denunciar el terror que tenalla a la gent negra, així com per instal·lar una idea particular d’horror que engresque als negres a prendre accions polítiques. Tanmateix, a diferència d’altres narracions d’esclaus la novel·la també focalitza el terror en la mateixa comunitat d’esclaus degut a la influència de la moral religiosa de Hannah que fa que es manifeste contra la sexualitat explícita i els comportaments impertinents. De fet, inspirant-se en gran part en la Bíblia, Crafts s’aferra als seus principis religiosos com aferrissada cristiana al llarg de la novel·la per tal de refermar la narració en la tradició retòrica afroamericana i, més concretament, en la jeremiad afroamericana que funciona com una intersecció que permet a Crafts desafiar el pecat dels Estats Units i reivindicar-se com a vertadera ciutadana (afro)americana que malda per viure i participar en una Amèrica puritana entesa com la bíblica “Ciutat dalt del Cim”. D’aquesta manera, la novel·la de Crafts esdevé, sota la meua lectura, la precursora de la doble consciència de W.E.B. Du Bois tal i com l’exposa en *The Souls of* *Black Folk* ja que ambdós textos comparteixen l’objectiu de forjar una identitat afroamericana que participe dels ideals americans però amb trets distintius que la facen alhora diferent.